Poți să-i contrazici? Ok, în poza asta mai era și cuvântul „respect”, dar l-am tăiat pentru că strica toată poanta.

Sigur ţi-au apărut şi ţie prin newsfeed-ul de Facebook reclamele alea sponsorizate ale PSD-ului, prin care încearcă să te prostească cu marile realizări ale coaliţiei de guvernare. Am râs şi noi de ele. Nu am fost însă la fel de amuzaţi când ne-au apărut şi pe site. Echipa de campanie a PSDiștilor s-a crezut isteață și s-a gândit să bage reclame şi prin Google Ads, iar astfel au ajuns și pe VICE România. Bine, între timp le-am scos de pe site, nu înainte însă să le studiem cu atenția copilului care vede pentru prima dată în viața lui niște broaște râioase. Oare or fi adevărate?

Nu râde, știi doar că suntem echilibrați și nu vrem să neîndreptățim pe cineva. Așa am descoperit că printre chestiile ridicol de neadevărate şi minciunile grosiere se regăsesc şi jumătăţi de adevăr, statistici scoase din context alese cu grijă, minciuni prin omisiune, sau manipulări ambalate destul de abil.

Să le iau pe rând.

Cum încearcă să te prostească: „Dezvoltăm legumicultura națională, asigurăm mâncare românească gustoasă și sănătoasă pentru noi și copiii noștri.”

În sensul ăsta invocă „succesul programului de tomate, în care zeci de mii de gospodari au primit câte trei mii de euro pentru fiecare o mie de metri pătrați de seră cultivată”. Sunt promise subvenţii similare şi pentru ardei, vinete şi castraveţi. E şi una din marotele favorite ale lui Liviu Dragnea din ultimul timp. Mă surprinde doar că de pe listă lipseşte prazul.

Realitatea: Programul respectiv a fost, de fapt, un fiasco total: subvenţia a motivat producătorii să crească mai mult decât era realist să poată vinde, doar ca să încaseze banii de la stat pentru mia de metri pătraţi cultivată; din cauza ofertei mult peste nivelul cererii, preţul kilogramului s-a dus în cap, coborând şi până la 20-30 de bani. Roşiile alea mioritice fff gustoase n-au ajuns în hipermarketuri şi pe mesele românilor, ci în troaca la porci sau aruncate în câmp, că producătorii au preferat să le distrugă decât să le vândă pe bani puţini. Foarte patriotic. Cu ele s-au dus pe apa sâmbetei şi banii de subvenţie.

Cum încearcă să te prostească: că rata şomajului e la un minim istoric de după Revoluţie, iar ăsta ar fi meritul lor.

Prima parte, cel puţin, e adevărată. De fapt, dacă stau să mă gândesc mai bine, şi a doua e la fel. Însă nu datorită puterii economiei sau fiindcă PSD „a luptat pentru fiecare loc de muncă și pentru fiecare investiție”, cum pretind propagandiştii social-democraţilor. Motivul e exodul masiv al românilor plecaţi la muncă în spaţiul comunitar, numărul lor ajungând la șapte milioane, după unele estimări.

Realitatea: În 2017, anul acela în care guvernul a încercat să dea OUG 13, a fost înregistrată cea mai mare rată a emigraţiei comparativ cu anteriorii opt ani. În timp ce pesediştii se bat cu pumnul în piept că economia duduie, tot mai multe firme se închid sau îşi suspendă activitatea, iar BNR tocmai a confirmat că investiţiile străine sunt în scădere, alături de alte veşti îmbucurătoare pe plan economic.

Cum încearcă să te prostească: ar fi crescut puterea de cumpărare şi o duci mult mai bine.

Poate e valabil în cazul unora, ca reprezentanţii administraţiei publice locale, care au profitat de largheţea Legii Salarizării Unitare să îşi dubleze sau tripleze veniturile. Au beneficiat de lefuri mărite şi alţi angajaţi ai statului, care chiar o meritau (medicii, de exemplu). Însă pentru o bună parte din salariaţi, creşterile au fost estompate de nivelul-record al inflaţiei. Cel mai mult au avut de pierdut angajaţii din mediul privat, care nu sunt racordaţi la generozitatea statului. Ei au ieşit pe minus.

Realitatea: Creşterea puterii de cumpărare e mai mult meritul guvernelor din perioada 2015-2016, când am avut chiar inflaţie negativă. După ce executivele conduse din umbră de Liviu Dragnea au început să implementeze faimosul program de guvernare s-au văzut şi primele efecte, printre ele creşterea galopantă a preţurilor. Doar în primele trei luni din 2019 costul alimentelor a crescut cu 21%, continuând trendul început anul trecut.

Cum încearcă să te prostească: PSD construieşte autostrăzi.

Asta e atât de amuzantă încât aproape că nici nu merită comentată. Sper că n-ai uitat deja de protestul #şîeu din 15 martie, când românii au oprit munca pentru un sfert de oră să ceară autostrăzi. A fost momentul ăla când PSD a folosit o imagine din Rusia să anunţe că încep lucrările la autostrada Moldovei. Ministrul Transporturilor a încercat o manevră de PR pe şantier, dar nu s-a gândit că presa o să vadă a doua zi că au dispărut utilajele de la scenă.

Realitatea: Guvernul renunţă la proiecte de infrastructură rutieră când nu pot fi făcute pe şmen şi strâmbă din nas la fondurile europene, că nu se poate fura. În schimb, sunt scoase la înaintare aşa-zisele „parteneriate public-privat”, cu companii din ţări dubioase, recunoscute că ar da şpagă. Anul trecut au fost daţi în folosinţă 60 de kilometri de autostradă.

Cum încearcă să te prostească: susţin că întotdeauna pun sistemul medical şi pacienţii pe primul loc.

Probabil rolul de a induce ideea respectivă îl au şi controalele alea inopinate din ultimul timp ale Sorinei Pintea prin spitalele patriei. Şoc şi groază! Cu ocazia lor a aflat şi ministrul sănătăţii ceea ce ştiau deja toţi românii: sistemul de sănătate public mioritic e de filme horror. Poate că au crescut salariile personalului medical, dar pentru pacienţi nu s-au schimbat condiţiile în bine, dimpotrivă.

Realitatea: După doi ani de guvernare spitalele alea regionale au rămas tot pe foaie, deşi ni se dau asigurări că o să înceapă numaidecât lucrările. Tot mai multe medicamente dispar de pe piaţă, criza imunoglobulinei a pus în pericol viaţa pacienţilor cu imonudeficienţă, iar medicii buni sunt alungaţi în străinătate. La mai bine de trei ani de la tragedia din clubul Colectiv, România a rămas fără singura ei bancă de piele.

Cum încearcă să te prostească: se laudă că au mărit alocaţiile, deşi au votat împotrivă.

E vorba de amendamentul care prevedea creşterea alocaţiilor pentru copii de la 84 de lei la 150. A fost depus de deputatul PNL Robert Sighiartău legii bugetului şi a trecut, în pofida opoziţiei coaliţiei de guvernare. Ironic, tot partidul condus actualmente de Ludovic Orban a obţinut anterioara dublare a alocaţiilor, în 2015, PSD opunându-se şi atunci. Asta e politica dâmboviţeană: liberalii susţin creşterea asistenţei sociale, socialiştii se opun.

Realitatea: PSD a fost împotriva măsurii, invocând tehnicalităţi juridice. Cel mai vehement a fost chiar Liviu Dragnea, condamnat în primă instanţă că a furat de la copii săraci. Liderul PSD a descris amendamentul drept unul demagogic şi a deplâns mărirea deficitului, deşi asta n-a fost o problemă când au fost crescute iresponsabil alte cheltuieli publice.

Cum încearcă să te prostească: pesediştii povestesc că sunt fani NATO.

E drept că am aderat la NATO în timpul guvernării Năstase, dar între timp fostul premier PSD a devenit unul din cei mai buni prieteni ai Rusiei în România. Iar în partid sunt o grămadă de indivizi cu afinităţi de genul, ca Liviu Pleşoianu, tipul ăla care cerea expulzarea ambasadorului SUA, sau deputatul Adrian Solomon, care are impresia că noi am pierdut Războiul Rece.

Realitatea: Guvernul nu respectă angajamentul de a cheltui 2% din PIB pe Armată, blochează achiziţia de echipament militar, chiar în cazul unor licitaţii deja încheiate, şi preferă să încheie contracte strategice cu companii de stat chinezeşti, lucru care deja cauzează îngrijorări la Washington. „Ordonanţa lăcomiei” ne-a făcut tot mai dependenţi de gazul rusesc şi a avantajat Gazprom, în timp ce Liviu Dragnea se dă patriotul care ne apără de străini.

Cum încearcă să te prostească: IT-ul merge bine datorită PSD, care „dezvoltă industriile performante”.

Am lăsat ce e mai bun înspre sfârşit, că asta mi se pare chiar mai nesimţită decât media. Nu de alta, dar unul din domeniile cele mai afectate de toate artificiile şi găselniţele fiscale gândite de guvernarea PSD-ALDE e chiar cel IT. După ce s-a prins că programatorii s-au trezit cu salariile tăiate din cauza „revoluţiei fiscale”, Guvernul a încropit ceva temporar, care oricum n-a ajutat prea mult. La începutul anului s-a mai încercat o cârpeală.

Realitatea**:** sectorul IT a fost puternic afectat de instabilitatea fiscală, care descurajează investiţiile. Ăia „o sută de mii de specialişti” pe care îi trâmbiţează propaganda PSD maschează faptul că e criză de personal în domeniu, iar statul e incapabil să vină cu nişte politici coerente care să remedieze deficitul. Despre „dezvoltarea industriilor performante” merită amintit cum Guvernul a tăiat bani de la cercetare ca să îi dea Catedralei Mântuirii Neamului.

Cum încearcă să te prostească: Uniunea Europeană nu ne respectă şi doar pesediştii ar putea schimba asta, că sunt cei mai mari patrioţi.

Toată campania PSD e bazată pe minciuna respectivă, de unde şi sloganul cu „România merită mai mult respect”. Oficialii europeni nu ne-ar trata cu consideraţia care ni s-ar cuveni, fiindcă nu vor să lase coaliţia de guvernare să distrugă statul de drept şi ameninţă cu declanşarea articolului 7 dacă vor intra în vigoare modificările aduse de Parlament Codului Penal şi de Procedură Penală. Ştii tu, alea menite să-l scape pe Dragnea de puşcărie.

E destul de grăitor pentru respectul pe care îl poartă pesediştii românilor faptul că nu le pasă că dau drumul din închisori violatorilor şi pedofililor, doar ca să salveze şi politicienii corupţi. Nici declarativ nu sunt foarte timizi. Chiar zilele astea Liviu Dragnea a spus de cei care protestează împotriva PSD că sunt drogaţi şi „bătăuşi cu ochii injectaţi de ură”. S-a grăbit să confirme şi Florin Iordache. În 10 august Jandarmeria a împărţit la rândul ei nişte respect cu pulanul printre manifestanţi.

Realitatea: Întreaga politică externă a României din ultimii ani a gravitat în jurul problemelor penale ale liderului PSD. S-a încercat un şantaj cu achiziţia rachetelor Patriot, în speranţa că americanii pot fi mituiţi să închidă ochii cu privire la ce are loc în ţară. Acelaşi lucru s-a întâmplat şi cu legea off-shore. Când au văzut că nu merge cu ameninţări şi târguială de tarabă, PSD-iştii au încercat cu vorba bună, promiţând că mută ambasada României din Israel la Ierusalim, poate îl sensibilizează pe preşedintele Trump. O fi şi aceasta o formă de patriotism.

Pe 26 mai arată-i lui Dragnea că nu te poate prosti! Ieşi şi #RuleazăUnVot!